A4-0219/99

Euroopan parlamentin suositus neuvostolle yhteisestä strategiasta suhteissa Venäjän federaatioon

Euroopan parlamentti, joka

- ottaa huomioon Spencerin ja 32 muun jäsenen laatiman ehdotuksen suositukseksi neuvostolle yhteisestä strategiasta suhteissa Venäjän federaatioon (B4-0321/99),

- ottaa huomioon Euroopan unionista tehdyn sopimuksen 13 artiklan ja 21 artiklan,

- ottaa huomioon työjärjestyksensä 46 artiklan 3 kohdan,

- ottaa huomioon 30. marraskuuta 1995 antamansa puoltavan lausunnon ehdotuksesta neuvoston ja komission päätökseksi kumppanuus- ja yhteistyösopimuksen tekemisestä Euroopan yhteisöjen ja niiden jäsenvaltioiden ja Venäjän federaation välillä (KOM(94)0257 - 7630/94 - C4-0191/95 - 6101/95 - C4-0358/95 - 94/0151(AVC) ((EYVL C 339, 18.12.1995, s. 45.)), sekä itse sopimuksen,

- ottaa huomioon 2. huhtikuuta 1998 antamansa päätöslauselman komission tiedonannosta «Euroopan unioni ja Venäjä: suhde tulevaisuudessa» sekä toimintaohjelmasta «Tulevat Venäjän-suhteet» (KOM(95)0223 - C4-0217/95 - 6440/96 - C4-0415/96) ((EYVL C 138, 4.5.1998, s. 166.)),

- ottaa huomioon Venäjän ja Naton suhteita koskevan peruskirjan ((Ks. ilmoitus jäsenille PE 223.084.)), joka hyväksyttiin Pariisissa 27. toukokuuta 1997,

- ottaa huomioon ulko- ja turvallisuusasiain sekä puolustuspolitiikan valiokunnan mietinnön (A4-0219/99),

A. ottaa huomioon, että Wienin Eurooppa-neuvosto antoi neuvostolle tehtäväksi valmistella yhteistä strategiaa suhteissa Venäjän federaatioon voidakseen hyväksyä sen kesäkuussa 1999 Kölnissä Euroopan unionista tehdyn sopimuksen 13 artiklan mukaisesti,

B. katsoo, että Venäjän federaatiossa vallitsee vakava taloudellinen ja sosiaalinen kriisitilanne ja että sitä on autettava politiikan ja talouden muutoksissa, mikä edellyttää oikeusvaltion ja demokratian vahvistamista Venäjällä,

C. katsoo, että on Euroopan unionin etujen mukaista kehittää kaikkia Euroopan unionin ja Venäjän federaation välisen kumppanuuden puolia,

D. katsoo, että yhteisen strategian tarkoituksena on oltava sekä lisäarvon tuottaminen nykyiselle kumppanuudelle että Euroopan unionin ja Venäjän federaation välisten suhteiden yhtenäisyyden ja yhdenmukaisuuden varmistaminen sekä Euroopan unionin toimien pilarien sisällä että niiden välillä (nk. pilarien välinen lähestymistapa),

E. ottaa huomioon, että yhteisessä strategiassa määritellään Euroopan unionin ja Venäjän federaation välisen kumppanuuden kehittämisen painopistealueet tuleviksi vuosiksi, erityisesti Agenda 2000:n puitteissa, josta päästiin yhteisymmärrykseen Berliinin huippukokouksessa, sekä tulevan Tacis-ohjelman tarkistamisen valossa,

F. katsoo, että yhteisen strategian hyväksyminen merkitsee sitä, että neuvoston tulisi tehdä kaikki toimeenpanoa koskevat päätökset määräenemmistöllä riippumatta siitä, minkä pilarin kysymyksiin ne liittyvät,

G. katsoo, että yhteinen strategia suhteissa Venäjän federaatioon tulee olemaan esimerkkinä muille yhteisille strategioille, erityisesti suhteissa Ukrainaan,

H. ottaa huomioon, että Venäjän federaatiota ei voi jättää huomiotta Euroopan turvallisuutta suunniteltaessa ja että on Euroopan unionin ja Venäjän federaation etujen mukaista voittaa nykyiset Länsi-Balkanin kriisiin liittyvät vaikeudet jatkuvan vuoropuhelun aikaansaamiseksi turvallisuus- ja puolustuskysymyksistä niin että rauha ja vakaus säilyvät Euroopan mantereella,

I. pitää Venäjän ydinvoimaloiden alhaista turvallisuustasoa ja niitä ympäröivän luonnon tilan huononemista erityisesti maan luoteisosissa erittäin huolestuttavana; katsoo, että sen vuoksi yhteisessä strategiassa on kiinnitettävä erityistä huomiota tähän asiaan,

J. katsoo, että pohjoinen ulottuvuus on Euroopan unionin Venäjän federaatiota koskevan politiikan olennainen osa;

1. Pyytää neuvostoa kuulemaan virallisesti parlamenttia yhteisistä strategioista, joihin kuuluu yhteinen strategia suhteissa Venäjän federaatioon, koska ne ovat perustavanlaatuisia YUTP:n valintoja;

2. Uskoo, että ehdotetun yhteisen strategian suhteissa Venäjään pitää perustua vakaasti demokraattisten instituutioiden, hyvän hallinnon ja ihmisoikeuksien kunnioittamisen periaatteille;

3. Pyytää, että Euroopan parlamentin kuulemisesta yhteisten strategioiden osalta määrätään toimielinten välisellä sopimuksella, jossa täsmennetään parlamentin, komission ja neuvoston (etenkin puheenjohtajavaltion ja YUTP:n korkean edustajan) velvollisuudet ja sitoumukset ja siten varmistetaan tämän välineen demokraattisuus ja tehokkuus;

4. Katsoo yleisesti, että

i) yhteisen strategian laatu on tärkeämpi kuin sen nopea hyväksyminen,

ii) YUTP:n uusien toimielinten, erityisesti korkean edustajan ja suunnitteluyksikön, olemassaolo lisää päätöksentekokapasiteettia ja mahdollistaa paremman yhteisen strategian;

5. Myöntää, että nykyisessä kansainvälisessä tilanteessa olisi turhaa lähettää Venäjän viranomaisille sellaista signaalia, joka voitaisiin tulkita kielteiseksi, pyrkimällä lykkäämään päätöstä yhteisestä strategiasta, sillä pitää muistaa EU:n ja Venäjän yhteistyöneuvoston 17. toukokuuta 1999 pidettävä kokous; on kuitenkin sitä mieltä, että jos yhteisestä strategiasta halutaan vakavasti otettava, sen pitää sisältää merkittävä EU:n ja Venäjän suhteiden keskipitkän- ja pitkän aikavälin suunnitelma, ottaen huomioon mm. EU:n tulevan laajentumisen ja tarpeen mennä pidemmälle kuin kumppanuus- ja yhteistyösopimuksen ja Venäjän toimintasuunnitelman nykyiset sisällöt sallivat;

6. Kannattaa periaatetta laatia yhteinen strategia suhteissa Venäjän federaatioon, mikä on Euroopan unionin puolelta selvä osoitus ulkopoliittisesta sitoumuksesta tätä maata kohtaan ja muodostaa samalla poliittiset ja taloudelliset kaikkiin kolmeen pilariin kuuluvia Euroopan unionin toimia koskevat puitteet näiden kahden osapuolen välillä kehitettävälle kumppanuudelle;

7. Pyytää neuvostoa ottamaan huomioon parlamentin edellä mainitun 2. huhtikuuta 1998 antaman päätöslauselman, joka sisältää tärkeitä yhteiseen strategiaan sisällytettäviä seikkoja;

8. Toivoo, että Euroopan unionin ja Venäjän federaation yhteistyö lujittuu ja että siinä otetaan huomioon alueiden merkitys teknisen avun tehostamisen kannalta sekä kunnioitetaan samalla Venäjän federaation riippumattomuuta ja alueellista koskemattomuutta;

9. Suosittaa neuvostolle, että se jättäessään yhteisen strategian muodollisesti Eurooppa-neuvostolle, sisällyttäisi siihen seuraavat kohdat:

- Euroopan unioni ja Venäjän federaatio käsittelevät turvallisuus-, puolustus- ja aseistariisuntakysymyksiä yhteistyö- ja kumppanuussopimuksessa määrättyjen korkean tason poliittisten keskustelujen yhteydessä tavoitteena lujittaa rauhaa ja turvallisuutta Euroopassa; Euroopan unioni pyrkii saamaan Venäjän federaation mukaan yhteisen edun mukaisiin poliittisiin aloitteisiin rauhan ja turvallisuuden lujittamiseksi siellä missä ne ovat uhattuina;

- Euroopan unioni tukee Venäjän viranomaisten ponnisteluja valtion auktoriteetin palauttamiseksi oikeusvaltion periaatteita kunnioittaen; se tukee yhdessä Euroopan neuvoston ja ETYJin kanssa Venäjän federaation kansalaisyhteiskunnan samanaikaista kehittymistä demokratian pysyväksi juurruttamiseksi edistämällä demokraattisen poliittisen kulttuurin leviämistä;

- Euroopan unioni toimii Venäjän talouden nykyaikaistamisen ja kehittämisen puolesta; se paneutuu yhdessä Venäjän viranomaisten, kansainvälisten rahoituslaitosten ja muiden avunantajien kanssa velkakysymykseen, jotta velanhoito ei muodostuisi uudistusten esteeksi;

- Euroopan unioni ja Venäjän federaatio kiinnittävät erityistä huomiota ydinturvallisuus- ja ympäristönsuojelukysymyksiin, kauppapolitiikan kehittämiseen ja vapauttamiseen, maatalouteen, energiakysymyksiin sekä esteiden ja pullonkaulojen poistamiseen liikenne- ja tietoliikennejärjestelmistä (infrastruktuuri mukaan lukien), jotka yhdistävät Venäjän federaation Euroopan unioniin; ne lujittavat yhteistyötään kolmannen pilarin piiriin kuuluvilla sekä kulttuurin ja kansanterveyden aloilla; ne edistävät tieteellistä ja teknistä yhteistyötä molemminpuolisen edun mukaisesti samoin kuin yhteisiä hankkeita, joiden rahoituksesta ja hallinnosta vastaavat EU:n jäsenvaltiot ja Venäjän federaatio yhdessä;

- EU sitoutuu vastustamaan rahanpesua ja auttamaan Venäjän viranomaisia pysäyttämään Venäjältä EU:n jäsenvaltioihin tulevat laittomat rahavirrat; Euroopan unioni on huolestunut kansainvälisen rikollisuuden kehityksestä ja kehottaa Venäjän viranomaisia pitämään yhteistoimin tehtävää rikosten ehkäisemistä ensisijaisena tavoitteena;

10. Kehottaa Euroopan unionia hoitamaan edelleen velvollisuutensa Venäjän federaation vähemmistöryhmiä kohtaan ja erityisesti parantamaan orpokotien ja vankiloiden tilannetta; korostaa tässä yhteydessä Venäjän federaation Euroopan neuvoston ja ETYJin jäsenyydestä aiheutuvia oikeuksia ja velvoitteita;

11. Kehottaa EU:ta lisäämään taloudellisia kysymyksiä koskevaa vuoropuheluaan Venäjän viranomaisten kanssa, jotta voidaan päästä eroon Venäjän federaation nykyisestä kriisistä ja sen kielteisistä vaikutuksista muihin IVY-maihin; EU:n toimet tulisi sovittaa tiiviisti yhteen kansainvälisten rahoituslaitosten kanssa;

12. Kehottaa puhemiestään välittämään tämän suosituksen Eurooppa-neuvostolle, neuvostolle, komissiolle, jäsenvaltioiden hallituksille ja parlamenteille sekä Venäjän hallitukselle ja parlamentille.